භාරත ලක්ෂ්මන් ප්‍රේමචන්ද්‍ර මහතා ඝාතනය කිරීමේ සිද්ධිය සම්බන්ධයෙන් පැවැත්වු පොලිස් පරික්ෂණයන්ට අදාළව පිටු 33කින් යුතු රහස් පොලිස් සාක්කිය කොළඹ අතිරේක මහෙස්ත්‍රාත් ප්‍රියන්ත ලියනගේ මහතා විසින් ඊයේ (4) ප්‍රතික්ෂේප කරනු ලැබීය.විත්තිය විසින් අධිකරණය වෙත පුරා පැය තුනකට ආසන්න කාලයක් රහස් පොලිසියේ සාක්කිය සම්බන්ධයෙන් මතු කරන ලද විරෝධතා සළකා බලමින් මහෙස්ත්‍රාත්වරයා මේ නියෝග කළේය.සාක්කි අංක 28 යටතේ සිද්ධිය සම්බන්ධයෙන් විමර්ශන පැවැත්වු නිලධාරියා වන රහස් පොලිසියේ ප්‍රධාන පොලිස් පරික්ෂක මෙරිල් රංජන් ළමාහේවා මහතා ලඝු නොවන විභාගය වෙත ඉකුත් (2) වන දින දිවුරුම් ප්‍රකාශයක් මඟින් සිය සාක්කිය අධිකරණය වෙත ඉදිරිපත් කරනු ලැබීය.මෙය අසම්පූර්ණ දිවුරුම් ප්‍රකාශයක් හා සාක්කිකරුවන් නොකැඳවා ඔහුන්ගේ සාක්කි ඇතුළත් කොට ඇති බවට විත්තියමූලික විරෝධය දක්වමින් අධිකරණය හමුවේ කරුණු දක්වා සිටියේ ය.මේ දිවුරුම් ප්‍රකාශයේ මූලික නීතිමය අවශ්‍යතා ඉටු කර නොමැති බව පැවසු මහෙස්ත්‍රාත්වරයා දේපළ සොයාගැනීම සම්බන්ධයෙන් තහවුරු සාක්කි හා දිවුරුම් ප්‍රකාශය ආරම්භයේ දිවුරා ප්‍රකාශ කරමි ,ප්‍රතිඥා දෙමි යන මුද්‍රිත කොටස් ඒ ආකාරයෙන් ම ගොනු කර ඇති බවත් දිවුරුම් ප්‍රකාශය අවසානයේ දී ද දිවුරා ප්‍රකාශ කරමි හා ප්‍රතිඥා දෙමි යනුවෙන් සඳහන් කොට ඇති බව පැවසී ය.තවද දිවුරුම් ප්‍රකාශයේ සඳහන් කරුණු දිවුරුම් ප්‍රකාශයකින් හෝ සාක්කියකින් තහවුරු කර නැති බව පැවසු මහෙස්ත්‍රාත්වරයා සාක්කි අඥා පණතේ ප්‍රතිපාදනවලට අනුකුලව නැවතවරක් නීත්‍යානුකුල දිවුරුම් ප්‍රකාශයක් ඉදිරිපත් කරන ලෙසට රහස්‍ පොලිසියට නියම කළේය.පාර්ලිමේන්තු මන්ත්‍රී දුමින්ද සිල්වා මහතා ‍හැර සෙසු විත්තිකරුවන් ඊයේ අධිකරණය හමුවේ පෙනී සිටි අතර ඝාතනයට ලක් වු භාරත ලක්ෂ්මන් ප්‍රේමචන්ද්‍ර මහතාගේ බිරිය හා සහෝදරිය අධිකරණය වෙත පැමිණ සිටියා ය.විත්තිකරුවන් වෙනුවෙන් ජනාධිපති නීතිඥ හේමන්ත වර්ණකුලසුරිය , ,අනිල් සිල්වා , ජයන්ත වීරසිංහ ,අනුජ ප්‍රේමරත්න,ලීලාන් වීරකොන් ,සංජය ගමගේ ,හසිත විපුලනායක,ප්‍රේමසිරි පෙරේරා ,ජීවනී කාරියවසම් ඇතුළු නීතිඥ මඬුල්ලක් පෙනී සිටි අතර පැමිණිල්ල වෙනුවෙන් රජයේ අධිනීනිඥ තුසිත මුදලිගේ සමඟ රහස් පොලිසියේ සහකාර පොලිස් අධිකාරි ශානි අබේසේකර හා ස්ථානාධිපති මෙරිල් රංජන් ළමාහේවා ,පොලිස් පරික්ෂක සුදත්, කොස්තාපල් සුරංග ,සිල්වා ,කුමාර යන අය පෙනී සිටියහ..